ངའི་ཨ་མ་ནི་རླབས་ཆེན་གྱི་མ་ཡུམ་ཞིག་ཡིན།སྔ་རྗེས་སུ་བུ་བུ་མོ་གཉིས་ཀྱི་ཨ་མར་གྱུར་ལ།ཁོ་མོས་ཐེངས་དང་པོར་རང་གི་བྱིས་པའི་ངུ་སྐད་ཐོས་པའི་སྐབས་ཀྱི་དགའ་ཚོར་དེ་ནི་འཇིག་རྟེན་གྱི་ཨ་མར་གྱུར་མྱོང་བ་ཞིག་ལས་སུས་ཀྱང་བརྗོད་ཐབས་བྲལ་བ་ཞིག་ཡིན་སྲིད་ལ།རང་གི་བུ་ཕྲུག་གི་ཁ་ནས་ཐོག་དང་པོར་ཨ་མ་ཞེས་བོས་པ་ཐོས་པའི་སྐབས་དེའི་ཁོ་མོ་ནི་འཇིག་རྟེན་འདིའི་ཆེས་བདེ་སྐྱིད་ལྡན་པའི་མི་དེ་ཡིན་པ་བསྙོན་མི་དགོས།དེ་འདྲའི་ཚོར་བ་དེ་ཁོ་མོའི་མིག་ཆུ་དང་འགྲོགས་པའི་ཕྱིར་དྲན་ཁྲོད་ཡང་ཡང་གླེང་མྱོང་བ་བརྗེད་ཐབས་མི་འདུགཡ་ཐོད་ཀྱི་མིག་དང་ཡ་ཁོག་གི་སྙིང་ལྟ་བུའི་གཅེས་ཕྲུག་གཉིས་ནི་ཁོ་མོའི་འཚོ་བའི་ཁ་དོག་ཡིན་ལ་སེམས་ཁུར་གྱི་སྣོན་མའང་ཡིན།བར་སྐབས་དེར་ཉིན་གྱི་ཟས་ཚ་མོ་དང་མཚན་གྱི་གཉིད་བདེ་མོའི་བྲོ་བ་དེ་ཁོ་མོ་དང་རིང་དུ་གྱེས་མོད།ཁོ་མོས་དེ་དག་ལོངས་སྤྱོད་ཅིག་ལས་མནར་གཅོད་ཅིག་ཏུ་ནམ་ཡང་བསམ་མི་སྲིད།